¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Jesusajj Diosampi sumankthapiñasatakiw mä sacrificior uñtat loqtasïna (1, 2)
-
Diosan mandamientonakap phoqaña (3-11)
-
Kunatsa taqenir qellqasïna (12-14)
-
Jan akapachar munapjjamti (15-17)
-
Anticristot amuyasiñasatak ewjjtʼanaka (18-29)
2 Munat wawanakaja, jan juchar puripjjañamatakiw akanak qellqanipjjsma. Maynitejj jumanakat juchar purini ukhajja, jiwasajj mä yanapirinïtanwa, jupajj Awkimp chikäki uka Jesucristowa, cheqapar uñjirirakiwa.
2 Jupajj Diosampi sumankthapiñasatakiw juchanakas laykojj mä sacrificior uñtat loqtasïna. Janiw juchanakas laykukejja, jan ukasti akapachankir jaqenak laykus loqtasirakïnwa.
3 Jiwasatejj mandamientonakap phoqaskakiñäni ukhajja, jupar uñtʼatasajj wali qhanäniwa.
4 Maynitejj “nayajj juparojj uñtʼtwa” siskasas mandamientonakap jan phoqkchi ukhajja, uka jaqejj kʼarisiriwa, janirakiw kunatï cheqäki uk parlkiti.
5 Ukampis maynejj Criston arup phoqki ukhajja, Diosar cheqpachapuni munasitapajj wali qhanaw amuyasi. Jiwasatejj arunakap phoqstanjja, jupamp mayakïtaswa uñachtʼaytanjja.
6 Maynitejj jupamp mayakïtwa sischejja, kunjamtï Jesusajj sarnaqkäna ukham sarnaqañatak obligatarakiwa.
7 Munat jilatanaka, janiw nayajj mä machaq mandamiento qellqanipksmati, jan ukasti qalltatpach utjapkayätam uka nayra mandamientwa qellqanipjjsma. Uka nayra mandamientojj istʼapkayäta uka arunakawa.
8 Mayampiw nayajj mä machaq mandamientökaspas ukham qellqanipjjsma, uka mandamientorjamaw jupajj sarnaqäna, jumanakas ukarjamarakiw sarnaqapjjayätajja, chʼamakajj pasaskiwa, cheqpach qhanajj qhantjjarakiwa.
9 Maynitejj nayajj qhananktwa sischi, jilataparojj uñisiskarakchi ukhajja, jupajj chʼamakankaskiwa.
10 Maynitejj jilatapar munaschi ukhajja, jupajj qhanankaskiwa, janirakiw kunas jupar lanktʼaykaspati.
11 Ukampis khititejj jilatapar uñiski ukajja, chʼamakankaskiwa, chʼamakanwa sarnaqaskaraki, janirakiw kawkir saratapsa yatkiti, chʼamakaw juparojj juykhuptayi.
12 Munat wawanaka, jumanakan juchanakamajj jupan sutip laykuw perdonatäjje, ukatwa nayajj qellqanipjjsma.
13 Awkinaka, khititejj qalltatpach utjkäna ukar uñtʼapjjatamatwa qellqanipjjsma. Waynanaka, Supayar atipjapjjatamatwa qellqanipjjsma. Wawanaka, Dios Awkisar uñtʼapjjatamatwa qellqanipjjsma.
14 Awkinaka, khititejj qalltatpach utjkäna ukar uñtʼapjjatamatwa qellqanipjjsma. Waynanaka, jumanakajj chʼamanïpjjtawa, Diosan arupas chuymanakamankiwa, Supayarus atipjapjjaraktawa, ukatwa qellqanipjjsma.
15 Jan akapachar munapjjamti, janirak kunatï akapachan utji ukanakarus munapjjamti. Maynitejj akapachar munaschejja, Awkin munasiñapajj janiw jupan utjkiti.
16 Taqe kunatï akapachan utjki, mä arunjja jañchin munañanakapasa, nayran munañanakapasa, kunanakatï maynin utjki ukanakat jachʼañchasiñanakasa janiw Awkit jutkiti, jan ukasti akapachatwa juti.
17 Akapachasa munañanakapasa tukusiskiwa, ukampis khititejj Diosan munañap lurki ukajja wiñayatakiw jakani.
18 Munat wawanaka, qhepa horasäjjewa. Kunjamtï jumanakajj anticriston jutañapat istʼapktajja, ukhamapuniw jichhajj walja anticristonakajj uñstanipjje, ukhamatwa jiwasajj qhepa horasankjjatas yattanjja.
19 Jupanakajj jiwasanak taypitwa mistupjje, jupanakajj janiw jiwas kastäpkänti. Jupanakatejj jiwas kastäpjjaspäna ukhajja, jiwasamp chikäsipkaspänwa. Ukampis janiw taqenejj jiwas kastäpkiti, uk qhan amuyasiñapatakiw jupanakajj mistupjje.
20 Jumanakajj Santo Diosan ajllitäpjjtawa, kunatï cheqäki uksa uñtʼapjjaraktawa.
21 Janiw nayajj kunatï cheqäki uk jan uñtʼapjjatamat qellqanipksmati, jan ukasti kunatï cheqäki uk uñtʼapjjatamatwa qellqanipjjsmajja, janirakiw kuna kʼarisa kunatï cheqäki ukat jutkiti.
22 ¿Khitis kʼarejja, janit khititejj Jesusan Cristötap jan creyki ukäki? Cheqpachansa khititejj Awkirus Yoqarus jan creyki ukaw anticristojja.
23 Taqe khititejj Yoqar jan creyki ukajja, janiw Awkin suma uñjatäkiti. Taqe khititejj Yoqar creyki ukasti, Awkin wali suma uñjatawa.
24 Ukhamajj kunanaktï jumanakajj qalltatpach istʼapkta ukanakjja, chuymanakamarojj imasipkakiñamawa. Jumanakatejj qalltatpach istʼapkta ukanak chuymanakaman imasipkakïta ukhajja, Yoqampis Awkimpis mayakïpjjätawa.
25 Ukhamarus jupajj wiñay jakañ churañatakiw mä promesa luräna.
26 Yaqhepanakajj engañjañwa jumanakar munapjjtamjja, ukatwa nayajj akanak qellqanipjjsma.
27 Jumanakarojj Diosaw espíritu santompi ajllisipjjtamjja, uka espíritu santow jumanakampïskaraki, ukhamajj janiw khitin jumanakar yatichañapas wakiskiti. Antisas Diosaw ajllisajj taqe kunanakat yatichapjjtamjja, ukanakajj cheqawa, janiw kʼarïkiti. Kunjamtï jupajj yatichapktamjja, ukarjam jumanakajj jupamp mayakïsipkakim.
28 Ukhamajj munat wawanaka, jupampejj mayakïsipkakim, ukhamat kunapachatï jupajj kuttʼankani uka tiemponjja, jan ajjsartʼas qhan parlañasataki, jupajj jutkani ukhasa phenqʼasiñat jan imanaqasiñasataki.
29 Jumanakatejj jupan cheqapätap yatipjjsta ukhajja, taqe khititejj cheqapar sarnaqki ukajj jupan wawapätap yatipjjaraktawa.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
1 Juan 2
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
ayr_Latn ayr_Latn ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn grn_Latn ayr_Latn ayr_Latn eng_Latn